Document ID: 32013R0175

KOMISIJAS ĪSTENOŠANAS REGULA (ES) Nr. 175/2013
(2013. gada 27. februāris),
ar ko groza Īstenošanas regulu (ES) Nr. 540/2011 attiecībā uz darbīgās vielas didecildimetilamonija hlorīda apstiprinājuma atsaukšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,
tā kā:
(1)
Ar Komisijas Direktīvu 2009/70/EK (2) didecildimetilamonija hlorīdu (DDAC) kā darbīgo vielu iekļāva I pielikumā Padomes 1991. gada 15. jūlija Direktīvā 91/414/EEK par augu aizsardzības līdzekļu laišanu tirgū (3) ar nosacījumu, ka attiecīgās dalībvalstis nodrošina, ka pieteikuma iesniedzējs, pēc kura pieprasījuma DDAC tika iekļauts minētajā pielikumā, līdz 2010. gada 1. janvārim sniedz apstiprinošu papildu informāciju par šīs saražotās darbīgās vielas specifikāciju.
(2)
Direktīvas 91/414/EEK I pielikumā iekļautās darbīgās vielas uzskata par apstiprinātām saskaņā ar Regulu (EK) Nr. 1107/2009, un tās ir uzskaitītas A daļā pielikumā Komisijas 2011. gada 25. maija Īstenošanas regulā (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (4).
(3)
2011. gada 25. oktobrī pieteikuma iesniedzējs, pildot pienākumu iesniegt papildu informāciju par attiecīgās saražotās darbīgās vielas specifikāciju, iesniedza šādu informāciju ziņotājai dalībvalstij - Nīderlandei.
(4)
Nīderlande izvērtēja pieteikuma iesniedzēja iesniegto papildu informāciju. Šo izvērtējumu tā pievienoja kā novērtējuma ziņojuma projekta papildinājumu un iesniedza pārējām dalībvalstīm, Komisijai un Eiropas Pārtikas nekaitīguma iestādei.
(5)
Ņemot vērā pieteikuma iesniedzēja sniegto papildu informāciju, Komisija uzskatīja, ka prasītā apstiprinošā papildu informācija nav sniegta.
(6)
Komisija uzaicināja pieteikuma iesniedzēju iesniegt apsvērumus par Komisijas apsvērumiem.
(7)
Komisija ir secinājusi, ka iesniegtā informācija ir nepilnīga un neļauj izdarīt secinājumus par vielas tīrības pakāpi un jo īpaši par piemaisījumu identitāti un saturu.
(8)
Ir lietderīgi atsaukt darbīgās vielas DDAC apstiprinājumu, svītrojot 291. aili Īstenošanas regulas (ES) Nr. 540/2011 pielikuma A daļā.
(9)
Tādēļ Īstenošanas regula (ES) Nr. 540/2011 būtu attiecīgi jāgroza.
(10)
Būtu jādod dalībvalstīm zināms laiks, lai atsauktu atļaujas augu aizsardzības līdzekļiem, kas satur DDAC.
(11)
Ja attiecībā uz DDAC saturošiem augu aizsardzības līdzekļiem dalībvalstis nosaka pagarinājuma periodu saskaņā ar Regulas (EK) Nr. 1107/2009 46. pantu, šim periodam būtu jābeidzas ne vēlāk kā vienu gadu pēc attiecīgās atļaujas atsaukšanas.
(12)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Grozījumi Īstenošanas regulā (ES) Nr. 540/2011
Īstenošanas regulas (ES) Nr. 540/2011 pielikuma A daļā svītro 291. aili par didecildimetilamonija hlorīdu.
2. pants
Pārejas posma pasākumi
Dalībvalstis nodrošina, lai līdz 2013. gada 20. jūnijam tiktu atsauktas didecildimetilamonija hlorīdu saturošo augu aizsardzības līdzekļu atļaujas.
3. pants
Pagarinājuma periods
Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 12 mēnešus pēc attiecīgās atļaujas atsaukšanas.
4. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 27. februārī

Labels: 3
6